हिमाचल प्रदेश में बारिश की कमी से रबी की 15-30 प्रतिशत फ़सल ख़राब हुई
हिमाचल प्रदेश में लंबे समय से बारिश नहीं पड़ने के कारण रबी फसलों को भारी नुकसान हुआ है। सबसे अधिक 2,857.78 लाख रुपये का नुकसान राज्य के हमीरपुर जिले में हुआ है। अधिकारियों ने बृहस्पतिवार को यह जानकारी दी।
राज्य के क्षेत्रीय अधिकारियों की रिपोर्ट के अनुसार, राज्य में अपर्याप्त/कम बारिश की वजह से 4,01,853 हेक्टेयर भूमि में से 85,538.20 हेक्टेयर भूमि पर लगी फसल खराब हुई।
पहाड़ी राज्य के पांच जिलों बिलासपुर, हमीरपुर, मंडी, शिमला और सिरमौर में रबी फसल को हुआ नुकसान 33 प्रतिशत तक है।
कृषि विभाग के एक प्रवक्ता ने कहा कि किन्नौर, लाहौल और स्पीति के जनजातीय क्षेत्रों को छोड़कर राज्य के 12 में से दस जिलों में फसल का अब तक कुल 9,462 लाख रुपये का नुकसान हुआ है।
प्रवक्ता ने कहा कि बाकी के पांच जिलों में फसल नुकसान 33 प्रतिशत से कम रहा। मौसम की सबसे ज्यादा मार बारिश पर निर्भर रहने वाले इलाकों पर पड़ी है। उन्होंने कहा कि बारिश की कमी के कारण गेहूं, जौ और मटर की फसल प्रभावित हुई है।
राज्य के कृषि निदेशक राजेश कौशिक ने कहा कि जिन क्षेत्रों में किसान सिंचाई के लिए पूरी तरह से बारिश पर निर्भर रहते हैं, वे इलाके सबसे अधिक प्रभावित हुए हैं।
फसलों को पूरी तरह से खराब होने से बचाने के लिए उन्होंने किसानों को कृषि विशेषज्ञों से सलाह लेने की राय दी।
राज्य में एक जनवरी से 28 फरवरी तक बारिश की कमी लगभग 36 प्रतिशत और एक मार्च से आठ मार्च तक लगभग 84 प्रतिशत देखी गई। वहीं दिसंबर, 2022 में बारिश की कमी लगभग सौ फीसदी रही थी।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
awa_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva